Afrikaanse Taalraad: ‘Afrikaanses moet uitreik’Dr. Conrad Steenkamp van die Afrikaanse Taalraad. (Foto: Twitter) Die uitvoerende hoof van die Afrikaanse Taalraad (ATR), dr. Conrad Steenkamp, sê Afrikaanssprekendes sal toenemend na ander groepe moet uitreik om gesamentlike oplossings vir probleme wat almal raak, te vind. Steenkamp het gereageer op ŉ navraag van Maroela Media oor die heraanstelling van Panyaza Lesufi as LUR vir onderwys in Gauteng. Lesufi word uit verskeie oorde as vyandiggesind teenoor Afrikaans beskou. Hy word onder meer gekritiseer omdat hy na bewering Afrikaanse skole intimideer en na Engels probeer transformeer. Steenkamp sê planne om byvoorbeeld sélf skole te bou waar Afrikaans as voertaal gebruik word, is geldig en dat Afrikaans op dié manier beslis sal bly voortbestaan. “As ons egter wil hê Afrikaans moet floréér, moet ons dit binne die breër samelewing doen.” Hy sê wanneer iemand probeer om politieke mag te bou deur ŉ kwesbare minderheid te teiken of te demoniseer, is dit nie net sleg vir die minderheid nie, maar vir die bevolking in die geheel. “As ŉ mens die regering, of iemand in die regering, toelaat om te besluit watter mense se regte gerespekteer moet word of nie, is álmal se regte in gevaar.” Steenkamp sê die kwessie gaan oor meer as skole en dat dit nodig is om op ŉ slim manier weerstand te bied. “Ons (Afrikaanssprekendes) moet gesien word as oop, dat ons ontvanklik is vir ander mense en dat ons mense met ope arms ontvang. Ek weet dit is makliker gesê as gedaan, want daar is dikwels praktiese kwessies betrokke, maar ons moet verby dit kom,” sê hy. Steenkamp sê daar moet verhoudinge gebou word en dat kommer oor kwessies soos gehalte‑onderrig, nie tot ŉ spesifieke groep beperk is nie. “Die ander belangrike ding is om te besef daar is nie bloot irrasionele vooroordeel nie. Daar is geldige griewe. Ouers wil ordentlike onderrig en goeie skole vir hulle kinders hê en daar moet maniere gevind word om daardie geldige griewe aan te spreek.” Hy sê daar moet op gemeenskapsvlak tussen mense uitgereik word sodat die groot gapings tussen hulle kan verdwyn. Die persepsie dat ekonomiese status noodwendig aan ras gekoppel word, moet ook uit die weg geruim word. “ŉ Mens kan nie toelaat dat jy op ŉ klein eilandjie teruggedruk word nie, want klein eilandjies word teikens.” Lees ook Merlyn van der Rheede, die ATR se noordelike projekbestuurder, se meningstuk oor die belang van meertaligheid.